**РЕГУЛАТИВА (ЕУ) Бр. 2018/1065**

**на Комисијата**

**од 27 јули 2018 година,**

**со која се изменува и дополнува Регулатива (ЕУ) бр. 1178/2011,**

**што се однесува на автоматската валидација на дозволите на Унијата**

**за членови на екипаж на летање и на обуката за полетување и слетување**

ЕВРОСКАТА КОМИСИЈА,

имајќи го предвид Договорот за функционирањето на Европската унија,

имајќи ја предвид Регулативата (ЕЗ) бр. 216/2008 на Европскиот парламент и на Советот од 20 февруари 2008 година, за заедничките правила во областа на цивилното воздухопловство и за основање на Европската агенција за безбедност на воздухопловството и за укинување на Директивата 91/670/ЕЕЗ на Советот, Регулатива (ЕЗ) бр. 1592/2002 и Директива 2004/36/ЕЗ ([[1]](#footnote-1)), и особено член 7(6) од истата,

со оглед на тоа што:

(1) Со Регулатива (ЕУ) бр. 1178/2011([[2]](#footnote-2)) на Комисијата се утврдуваат техничките услови за издавање на уверенија за уредите за обука кои симулираат лет, за издавање на уверенија на пилоти кои се вклучени во операциите на одредени воздухоплови и за издавање на уверенија на лица и организации кои се вклучени во обуката, испитувањето и проверката на пилотите.

(2) По извршените прегледи на платформа вон територијата на земјите–членки, при кои се утврди дека членови на екипажи на летање управуваат со воздухоплови кои се регистрирани во земја–членка која не е земјата–членка која ги издала дозволите на пилотите, Меѓународната организација за цивилно воздухопловство (ICAO) го измени Анекс 1 кон Чикашката конвенција за меѓународно цивилно воздухопловство со цел да се олесни автоматската валидација на дозволите преку склучување на спогодби на регионалните организации за надзор врз безбедноста.

(3) Измената треба да се види во Регулатива (ЕУ) бр. 1178/2011, со цел да се овозможи автоматска валидација во трети земји на дозволите на Унијата за членови на екипажи на летање. Согласно измената 174 на Анекс 1 кон ICAO, став 1.2.2.3.2.1, треба да постои преоден период за да се остави простор за неопходните измени кои треба да се направат во постојните дозволи на пилотите.

(4) Откако влезе во сила Анекс I (Дел–FCL) кон Регулатива (ЕУ) бр. 1178/2011, кој е изработен врз основа на условите кои се утврдени во Заедничките воздухопловни услови – Издавање на дозволи на членови на екипаж на летање 1 (JAR–FCL 1), Унијата тежнее кон пристап кој во поголема мерка се заснова врз стручноста, со цел да се обезбеди спроведувањето на сразмерни услови и услови кои се засноваат врз перформанси за дозволи за екипаж на летање. Заради тоа, условот за обука за полетување и слетување во напредна фаза на курс по обука за дозвола на пилот на екипаж кој е составен од повеќе члена треба да се измени за да се усогласи со препораките на ICAO од Док 9868 „Постапки за услуги на воздухопловната навигација – Обука„ (PANS – TRG).

(5) Европската агенција за безбедност на воздухопловството и достави на Комисијата нацрт на правилата за спроведување, заедно со нејзините мислења бр. 16/2016 и мислење бр. 03/2017.

(6) Заради тоа, Регулативата (ЕУ) бр. 1178/2011 треба соодветно да се измени и дополни.

(7) Мерките кои се предвидуваат во оваа регулатива се во согласност со мислењето на Комитетот, кој е основан согласно член 65 од Регулатива (ЕЗ) бр. 216/2008 на Европскиот парламент и на Советот.

ЈА ДОНЕСЕ ОВАА РЕГУЛАТИВА:

*Член 1*

Регулатива (ЕУ) бр. 1178/2011 се менува и дополнува како што следи:

(1) во член 4, се додава следниот став:

'9. За дозволите кои се издадени пред 19 август 2018 година, земјите–членки се придржуваат кон условите утврдени во вториот став од точка (а) на ARA.FCL.200, како што е изменето со Регулатива (ЕУ) бр. 1178/2011 (\*) најдоцна до 31 декември 2022 година.

(\*) Регулатива (ЕУ) бр. 2018/1065 на Комисијата, од 27 јули 2018 година, за изменување и дополнување на Регулатива (ЕУ) бр. 1178/2011, што се однесува на автоматската валидација на дозволите на Унијата за членови на екипажите на летање и за обуката за полетување и слетување (Сл. весник бр. L 192, 30.7.2018 година, стр. 31).';

(2) Анекс I (Дел–FCL) се менува и дополнува како што следи:

(a) во FCL.045, се додава следната точка (д):

'(д) Пилот кој планира да лета вон територијата на Унијата, со воздухоплов кој е регистриран во земја–членка која не е земјата–членка кој издала дозвола на член на екипаж на летање, мора да го поседува, во печатена или електронска форма, најновото издание на додатокот на ICAO, кое опфаќа упатување на регистарскиот број на ICAO на спогодбата со која се признава автоматската валидација на дозволите, како и список на земји кои се страни на таа спогодба.';

(б) во Додаток 5, точката 11 се заменува со следното:

'11. Курсот по обука вклучува најмалку 12 полетувања и слетувања со цел да се обезбеди стручност. Овие полетувања и слетувања може да се скратат на најмалку шест, под услов дека пред одржување на обуката, ATO и операторот обезбедуваат дека:

(а) постои процедура за процена на потребното ниво на стручноста на студентот–пилот; и

(б) постои постапка за обезбедување дека се презема поправна мерка ако врз основа на процена за време на обуката се укаже потреба за тоа.

Овие полетувања и слетувања се вршат под надзор на инструктор, на тип на авион за кој се издава овластувањето за тип.';

(3) Анекс VI (Дел–ARA) се менува и дополнува како што следи:

(a) ARA.GEN.105 се менува и дополнува како што следи:

'(i) се вметнуваат следните точки 3а и 3б:

'3а. „ARO.RAMP“ е подделот RAMP од Анекс II кон Регулативата за летачки операции;

3б. „Автоматска валидација“ е прифаќањето, без формалности, на дозвола на член на екипаж на летање од страна на договорна земја на ICAO, наведена во прилогот на ICAO, а која ја издала земја согласно Анекс 1 кон Чикашката конвенција;';

'(ii) точката 12 се заменува со следното:

'12. „Додаток на ICAO“ е додаток на автоматски валидирана дозвола на член на екипаж на летање, која е издадена согласно Анекс 1 кон Чикашката конвенција, што се наведува во ставката XIII на дозволата на член на екипаж на летање;';

(б) ARA.FCL.200 се менува како што следи:

точката (а) од ARA.FCL.200 се заменува со следното:

'(а) Издавање на дозволи и овластувања. Надлежниот орган издава дозвола и односни овластувања на член на екипаж на летање, користејќи го образецот утврден во Додаток I на овој дел.

Ако пилотот планира да лета вон територијата на Унијата, со воздухоплов кој е регистриран во земја–членка која не е земјата–членка која ја издала дозволата на член на екипаж на летање, надлежниот орган:

(1) во ставката XIII ја додава следната забелешка: „Оваа дозвола автоматски се валидира согласно додатокот на ICAO кон оваа дозвола“; и

(2) му го става на располагање на пилотот додатокот на ICAO, во печатена или електронска форма.';

(в) во Додаток I, точката (а)(2)(XIII) се заменува со следното:

'(XIII) забелешки: т.е. посебните овластувања кои се однесуваат на ограничувања и посебните овластувања за правата, вклучувајќи ги и посебните овластувања за познавање на јазик, забелешките за автоматска валидација на дозволата и овластувањата за воздухоплови од Анекс II, кога се користат за комерцијален воздушен превоз; и'

*Член 2*

Оваа регулатива влегува во сила на дваесеттиот ден од денот на нејзиното објавување во *Службениот весник на Европската унија*.

Оваа регулатива е целосно обврзувачка и директно применлива во сите земји–членки

Брисел, 27 јули 2018 година.

*За Комисијата*

*Претседател*

Жан–Клод ЈУНКЕР

\_\_\_\_\_\_\_\_\_\_\_

1. () Сл. весник бр. L 79, 19.3.2008 година, стр. 1. [↑](#footnote-ref-1)
2. () Регулатива (ЕУ) бр. 1178/2011 на Комисијата од 3 ноември 2011 година, за утврдување на техничките услови и административни постапки во врска со членовите на екипаж во цивилното воздухопловство согласно Регулатива (ЕЗ) бр. 216/2008 на Европскиот парламент и на Советот (Сл. весник бр. L 311, 25.11.2011 година, стр. 1). [↑](#footnote-ref-2)